Beszámoló a Magyar Aktuárius Társaság 2009/2010 évi tevékenységéről

Az alábbiakban a munkatervi pontoknak megfelelően számolunk be társaságunk tevékenységéről.

1. Szakmai programok, továbbképzések szervezése és szakmai rendezvények figyelemmel kísérése, különös tekintettel a 6. Őszi Iskolára, a 2010. évi Altenburger Gyula Szimpóziumra, a MAT szemináriumaira.
Az Ügyvezetőség értékelése szerint a MAT szakmai programjai megfelelőek voltak. Ősszel megrendeztük a társaság 6. Őszi Iskoláját, amelyre két külföldi előadókat hívtunk Thomas Mack és Roger Gray személyében. E rendezvényen igen sok tagunk vett részt, s a korábbiakhoz hasonlóan, ez az őszi iskola is nagyon sikeresnek bizonyult. Folytattuk a MAT szemináriumát, amelyen bemutatkoztak új tagjelöltjeink.

2. A Szakmai Továbbképzési Rendszer továbbfejlesztése ill. működtetése.
Az SZTR működésének első három éve alapján a rendszer működését érintő lényeges változtatás nem tűnt indokoltnak. Az Ügyvezetőség megítélése szerint a rendszer megfelelően működik, minősített tagjaink számára megfelelő mennyiségű és minőségű akkreditált program áll rendelkezésre ahhoz, hogy az SZTR-ben megfogalmazott elvárásnak eleget tegyenek. Ugyanakkor tekintetbe kell venni azt, hogy míg az SZTR indulásakor a MAT szinte úttörőnek számított Európában a minősített tagokra nézve kötelező jellegű elvárásával, a helyzet időközben változott, és a nemzetközi közösség a közeli jövőben várhatóan tartalmi, minőségi követelményeket fog támasztani az SZTR-rel kapcsolatban, illetve elképzelhető, hogy az új szolvencia2 szabályozás is tartalmaz majd e témába vágó szabályozást vagy iránymutatást. E változások figyelemmel kísérése, adott esetben saját rendszerünk továbbfejlesztése fontos feladat.
Érzékelhető az, hogy egyre több európai ország aktuárius szövetsége vezet be az SZTR-hez hasonló továbbképzési rendszert, van, ahol a teljes jogú tagok számára kötelező jelleggel. A MAT-ot többször megkeresték a környező országokból tapasztalatszerzés céljából.
2009 végével lezárult az SZTR rendszer elindulását követő második hároméves ciklus. A rendszer működésének tapasztalatait az Akkreditációs Bizottság beszámolója tartalmazza.

3. A MAT folyamatos aktív részvétele a tágabban értelmezett biztosítási közéletben, beleértve nyugdíjrendszert, az egészségbiztosítási rendszert, valamint az önkéntes és kötelező pénztárakat érintő munkálatokat is. Véleménynyilvánítás és érdekképviselet az aktuárius szakmát érintő valamennyi kérdésben.
A MAT szakmai véleményét általában a Biztosítás Szabályozási Bizottság, a Pénztár Szabályozási Bizottság, a Szolvencia 2 Bizottság és az Ügyvezetőség jelenítette meg.

Több jogalkotással összefüggő tevékenységben is részt vettünk, az alábbiak szerint.
3.1 A BIT tavalyi módosítása során a MAT két témában fogalmazott meg javaslatot. Az egyik a DAC fedezetbe vonhatóságát vitatta a matematikai tartalékok esetében (nem valósult meg), a másik technikai jellegű volt.
3.2 A pénzügyi közvetítőrendszer felügyeletének hatékonyabbá tételéről szóló törvénytervezethez olyan értelmű észrevételt fűztünk, amely a Felügyelet jogkörébe utalta volna az aktuárius szakképesítésére vonatkozó szabályozást. A törvény nem született meg.
3.3 Részt vettünk a Felügyeletnek a személysérüléses károk kezeléséről szóló ajánlása vitájában. Több javaslatot is megfogalmaztunk (pl. jó lenne, ha az ajánlás nem csak a KGFB-re vonatkozna; felhívtuk a figyelmet olyan részletekre, amelyek szabályozását nem felügyeleti ajánlásban, hanem törvényben kellene megvalósítani, illetve bizonyos esetekben hatástanulmány szükségességére; a függőkár tartalék képzési elvei vonatkozásában ellen-javaslatot tettünk; a technikai kamatláb értelmezésre vonatkozóan is vitattuk a Felügyelet álláspontját), és felvetettük egy mélyreható szakmai konzultáció szükségességét. E konzultáció-sorozat meg is valósult, és e folyamatnak még nincs vége.
3.4 Részt vettünk a magánnyugdíjról és intézményeiről szóló törvényjavaslat vitájában, és számos javaslatot fogalmaztunk meg (a pénztári struktúra, a halandóságra vonatkozó kérdések, az árazás és a tartalékolás, a garanciák, a vagyonkezelés díjak ügyében). A törvény nem lépett hatályba. A MAT továbbra is foglalkozik a témával.

A 2009/2010-es évben a MAT-nak 3 pártoló tagja volt, neveik a honlapon megtekinthetők.

4. A MAT aktív részvétele a biztosítási szerződések nemzetközi számviteli szabványának második fázisára ill. a szolvencia2 kialakítására vonatkozó véleményezésben és felkészülésben.
A biztosítási szerződések nemzetközi számviteli szabványának második fázisa jelenleg még olyan szintű kidolgozás alatt áll (a hivatalos tervezet, az ún. exposure draft kiadását 2009 decemberről előbb 2010 januárra, majd májusra halasztották), amely a MAT részvételét nem igényli.
A Szolvencia 2 projekt keretében a PM egy szakmai tanácsadó testület (Munkacsoportot) hozott létre, amelynek munkájában való részvételre felkérte PSZÁF-ot, a MABISZ-t és a MAT-ot. A testület feladata az aktuális S2-vel kapcsolatos problémák megvitatása, és tanácsadás a PM számára a magyar álláspont képviselete vonatkozásában. E munka támogatására hozta létre az Ügyvezetőség a Szolvencia 2 Bizottságot. A Munkacsoport időről időre ülésezett; az utóbbi időben kéthetente. Úgy véljük, hogy az aktuáriusi szempontot többnyire sikeresen tudtuk a PM-ben képviselni.

5. MAT ajánlások kidolgozása és elfogadása.
Minthogy erre irányuló kezdeményezés nem volt, a MAT új ajánlást nem adott ki.

6. A MAT honlapjának működtetése és fejlesztése.
A honlap működtetésében jelentős előrelépés tapasztalható, hiszen sikerült megvalósítani azt, hogy a MAT különféle rendezvényeire a honlapon keresztül lehessen jelentkezni. A honlap egyre inkább betölti azt a szerepet, ami egy modern szövetség esetében a tagság és az érdeklődő közvélemény tájékoztatása érdekében elvárható. Köszönet illeti azokat a tagokat, akik munkájukkal segítették a honlap fejlesztését, és folyamatos működését.

7. Részvétel a nemzetközi aktuárius szervezetek munkájában.
A két legfontosabb nemzetközi szervezettel (GC és IAA) folyamatosan tartjuk a kapcsolatot. Természetesen a rendezvények csak egy kis részén tudunk részt venni. A MAT több alkalommal is támogatta delegáltjaink részvételét az IAA ill. a GC európai rendezvényein, e támogatási rendszer lényege az alábbi: a MAT egy delegáltnak évente egy útjához. 100 EFt körüli mértékben járul hozzá (alapvetően a szálláshoz és/vagy a repülőjegyhez); ez a támogatás lehet ezen összegnél kisebb, de valamivel nagyobb is. Az Ügyvezetőség megítélése szerint e támogatások folytatásra érdemesek.
A GC vezetése azt fontolgatja, hogy ‑elsősorban a szolvencia2 projekt jelentős előrehaladása miatt megnövekedett feladatok következtében‑ a szervezet tevékenységét tovább fejleszti. Ez egyrészt a technikai tanácsadási, másrészt a szervezeti megerősítést jelenti. A GC határozottan aktív szerepet kíván betölteni a szolvencia2 projekt keretében, például az aktuáriusi szabványok kidolgozása területén. Mindez várhatóan a GC tagdíj kismértékű emelkedésével is jár majd (2011-től); erre nézve azonban csak a 2010 őszi GC közgyűlés hozhat majd konkrét döntést.
Továbbra is részt veszünk az EAA (European Actuarial Academy) Tanácsadó Testületének (Advisory Board) munkájában. Az EAA több sikeres programot szervezett, és folyamatosan szervez. Az EAA egyre nagyobb elismertségre tesz szert a nemzetközi porondon. Ez év szeptemberében a tervek szerint Budapesten lesz EAA szeminárium.
A MAT képviselője rendszeresen részt vesz a német társszövetség éves közgyűlésén.
A GC 2009-ben Hanák Gábort, a MAT elnökét másod-alelnökké választotta.
Két tagunk részt vett a 2010. évi IAA szervezésű aktuárius kongresszuson.

8. A MAT könyvtár támogatása.
A könyvtár az elmúlt évben megrendelt 13 szakkönyvet a MAT által rendelkezésre bocsátott 200 eFt-os keret terhére. A könyvek folyamatosan érkeznek be.
A könyvtár könyvei a BOKCS helyszínén elérhetők.

9. Hagyományos rendezvényeink (kirándulás, újévi vacsora) megszervezése.
Az őszi kirándulás nagyon jól sikerült, lelkes aktuárius és hozzátartozó kirándulók birkóztak meg a nem nagyon megerőltető tereppel. Az újévi vacsorán hagyományosan jó volt a hangulat.

2009 során a társaság számlavezető bankot váltott, melynek révén hatékonyabbá tette a bankszámla működtetését, az utalások költsége csökkent, növekvő kamatbevételre tettünk szert.

Összefoglalva elmondhatjuk, hogy az elmúlt egy évben több sikeres programunk volt, és sok tekintetben előreléptünk. Szakmai rendezvényeink az utóbbi egy évben is sikeresek voltak. Ezek száma és látogatottsága ismételten magas volt.

Budapest, 2010. április 29.
a MAT Ügyvezetősége